Božićna uspomena

Božić je vrijeme ljubavi i mira. To je vrijeme kada se prisjećamo rođenja Sina Božjega. U to vrijeme svi su puni ljubavi i radosti, a najbolje je provesti Božić s obitelji i najbližima.

Prošli ću Božić pamtiti zauvijek. Samo nekoliko tjedana prije Božića, bio sam na operaciji i mislio sam da Božić te godine neće biti za pamćenje, no dogodilo se obratno. Tog Božića okupila se cijela obitelj na jednom mjestu. Vjerojatno je čudno što o tome pišem s tolikim uzbuđenjem, no dugo nismo svi bili na okupu. Uvijek netko nije mogao doći. Zbog toga je to bio poseban događaj. Te godine su došli baka i brat iz Njemačke, brat i njegova supruga iz Kloštra Podravskog, bratić iz Londona te moji ujak i ujna iz Zagreba. Konačno je cijela obitelj bila na okupu. Bilo je nezaboravno. No, događaj koji ću pamtiti dugo vremena dogodio se poslije večere. Kada smo svi sjedili za stolom i družili se, odjednom je došao moj ujak obučen u Djeda Božićnjaka te počeo svirati božićne pjesme na tamburici. Ispočetka smo se svi iznenadili, no počeli smo pjevati s njim. Bilo je vrlo smiješno kad je pukla žica na tamburi, no on se nije dao smesti te je nastavio svirati i pjevati. Najviše se razveselila moja mala nećakinja, Koja je tada imala dvije godine. Vrlo mi je drago što je osjetila čudesno raspoloženje koje vlada tijekom Božića. Isto tako sam sretan što je uvidjela bit Božića, a to je radost, veselje i druženje sa svojim najmilijima.

Kao što sam već i rekao, nisam mislio da će taj Božić biti jedan od onih koje ne možeš zaboraviti, no ispalo je upravo suprotno. Bio je to Božić koji nikad neću zaboraviti, a vjerujem niti moja obitelj.

Mihael Lončar, 1.A.